
KLASA:
URBROJ:
Karlovac, 
PRIJEDLOG
Na temelju članka 11. stavka 1. podstavka 1. i stavaka 6. i 8. Zakona o zdravstvenoj zaštiti („Narodne novine“ br. 100/18, 125/19, 147/20, 119/22, 156/22, 33/23, 36/24 i 102/25) i članka 31. Statuta Karlovačke županije (Glasnik Karlovačke županije broj 29/23 i 12/25), Županijska skupština Karlovačke županije na ___ sjednici održanoj ________2026. godine donosi

PROGRAM MJERA ZA ZADRŽAVANJE I PRIVLAČENJE LJUDSKIH RESURSA U JAVNIM ZDRAVSTVENIM USTANOVAMA KOJIMA JE OSNIVAČ KARLOVAČKA ŽUPANIJA 

UVODNE NAPOMENE
Javne zdravstvene ustanove kojima je osnivač Karlovačka županija suočavaju se s izraženim nedostatkom zdravstvenih radnika pojedinih deficitarnih struka, otežanim popunjavanjem slobodnih radnih mjesta te produljenim trajanjem natječajnih postupaka koji ostaju bezuspješni. Navedeno je posljedica kombinacije više čimbenika: odlaska zdravstvenih radnika u inozemstvo i privatni sektor, demografskog starenja postojećeg kadra i umirovljenja dijela zaposlenika, otežanih uvjeta stanovanja u sredinama izvan velikih urbanih centara.
Navedene okolnosti ugrožavaju kontinuitet i dostupnost zdravstvene zaštite stanovništvu Karlovačke županije, zbog čega zadržavanje postojećih i privlačenje novih zdravstvenih radnika predstavlja pitanje od javnog interesa. Ovim se Programom mjera za zadržavanje i privlačenje ljudskih resursa u javnim zdravstvenim ustanovama kojima je osnivač Karlovačka županija (u daljnjem tekstu: Program), sukladno Planu zdravstvene zaštite Karlovačke županije za razdoblje od 2026. do 2029. godine, utvrđuju mjere kojima se navedeni rizici nastoje ublažiti i osigurati stabilnost javnog zdravstvenog sustava na području Županije. 

I. OSNOVNE ODREDBE 
Članak 1.
Ovim Programom uređuju se svrha, ciljevi, nositelji, korisnici i izvori financiranja za provedbu mjera za zadržavanje i privlačenje ljudskih resursa u sljedećim javnim zdravstvenim ustanovama Karlovačke županije:
1. Dom zdravlja Karlovačke županije 
2. Ustanova za zdravstvenu njegu u kući Karlovac
3. Zavod za hitnu medicinu Karlovačke županije
4. Poliklinika za rehabilitaciju slušanja i govora Suvag Karlovac
5. Zavod za javno zdravstvo Karlovačke županije
6. Karlovačka ljekarna Karlovac
Programom se provode aktivnosti predviđene Planom zdravstvene zaštite Karlovačke županije za razdoblje od 2026. do 2029. godine, te se donosi za isto razdoblje (u daljnjem tekstu: provedbeno razdoblje Programa).

Izrazi koji se koriste u Programu, a imaju rodno značenje, koriste se neutralno i odnose se jednako na muški i ženski rod.

Članak 2.
Ciljevi Programa su:: 
· povećanje dostupnosti zdravstvene zaštite stanovništvu Karlovačke županije,
· osiguravanje kontinuiteta pružanja zdravstvenih usluga,
· smanjenje fluktuacije zdravstvenih radnika,
· povećanje konkurentnosti javnog zdravstvenog sustava na tržištu rada, naročito za radnike deficitarnih struka,
· stvaranje dugoročnih uvjeta za ostanak zdravstvenih radnika,
· ravnomjernu dostupnost zdravstvene zaštite na području Karlovačke županije,
· pronalaženje i privlačenje novih zdravstvenih radnika, naročito deficitarnih struka.
 
II. KORISNICI PROGRAMA MJERA 
Članak 3.
Program se primjenjuje na ustanove iz članka 1. Programa.
Ustanove su obvezne za svaku poslovnu godinu donijeti Program rada i razvoja te utvrditi deficitarna zanimanja vodeći računa o broju neuspješno okončanih natječaja, duljini trajanja upražnjenih radnih mjesta i stvarnim potrebama za pojedinim profilom zdravstvenih radnika
Deficitarnim zdravstvenim radnikom smatra se zdravstveni radnik za kojeg je, temeljem analize potreba zdravstvene ustanove i Programa rada i razvoja, odlukom ravnatelja utvrđeno da je deficitarno. 
Odluku iz stavka 3. ovog članka Programa ravnatelj ustanove iz članka 1. Programa dostavlja Karlovačkoj županiji najkasnije u roku 8 dana od donošenja Programa rada i razvoja iz stavka 2. ovog članka.

Članak 4.
Korisnici Programa su zdravstveni radnici zaposleni na određeno ili neodređeno vrijeme u zdravstvenim ustanovama iz članka 1. Programa 
Korisnici iz stavka 1. ovog članka Programa ostvaruju prava iz Programa uz uvjet da zadovoljavaju uvjete za pojedinu mjeru. 
Provedbenim aktima (odlukama, sporazumima ili ugovorima) za svaku posebnu mjeru iz Programa mogu se odrediti  dodatni uvjeti koje korisnici moraju ispunjavati.

III. NOSITELJI PROGRAMA 
Članak 5.
Nositelji provedbe Programa su:
· Karlovačka županija, putem Upravnog odjela za društvene djelatnosti, 
· javne zdravstvene ustanove iz članka 1.  Programa. 
Karlovačka županija koordinira provedbu Programa, osigurava financijska sredstva i prati provedbu mjera.
Javne zdravstvene ustanove odgovorne su za utvrđivanje potreba za zapošljavanjem, utvrđivanje deficitarnih zanimanja, provedbu mjera iz svoje nadležnosti te izvješćivanje Karlovačke županije o provedbi Programa.

IV. MJERE PROGRAMA
Članak 6.
U okviru Programa utvrđuju se sljedeće mjere: 
Mjera 1. Financijski bonus dobrodošlice
Mjera 2. Sufinanciranje troška stanovanja
Mjera 3. Davanje u najam stanova u vlasništvu JLS/JP(R)S ili ustanova
Mjera 4. Financiranje specijalizacija za koje nisu dostupni drugi izvori financiranja (EU fondovi i nacionalni programi)
Mjera 5. Jednokratna naknada za kupnju stana, kuće, zemljišta ili izgradnju kuće

V. RAZRADA MJERA PROGRAMA
Članak 7.
Mjere, korisnici, uvjeti, izvor financiranja, nositelji te obveze korisnika definirani su kako slijedi:

	Mjera 1. Financijski bonus dobrodošlice

	Opis mjere
	Dodjela jednokratne naknade u obliku financijskog bonusa dobrodošlice za zapošljavanje deficitarnog zdravstvenog kadra. Svrha mjere je stimuliranje dolaska i zapošljavanja novih deficitarnih kadrova u javnom zdravstvenom sustavu na području Karlovačke županije.

	Korisnici
	Deficitarni zdravstveni radnici utvrđeni temeljem Odluke iz članka 3. Programa i Odluke Županice o provedbi mjere za svaku pojedinu godinu

	Uvjeti
	Da imaju zaključen ugovor o radu na neodređeno vrijeme

	Izvor financiranja
	Proračun Karlovačke županije

	Nositelji
	Karlovačka županija, zdravstvene ustanove iz članka 1. Programa

	Obveze korisnika mjere
	Korisnik jednokratne naknade u obliku financijskog bonusa dobrodošlice preuzima obvezu rada u zdravstvenoj ustanovi najmanje dvije odnosno pet godina od dana sklapanja Ugovora između zdravstvene ustanove i korisnika, ovisno o iznosu dobrodošlice.



	[bookmark: _Hlk234304679]Mjera 2. Sufinanciranje troška stanovanja

	Opis mjere
	Mjera je namijenjena pružanju financijske potpore kroz sufinanciranje troška najma stana ili kuće na području jedinice lokalne/područne (regionalne) samouprave, neovisno o tome je li najmodavac grad, općina, zdravstvena ustanova ili privatni najmodavac. Cilj mjere je poticanje dolaska i ostanka deficitarnih kadrova. 
Sufinanciranje se odobrava u visini stvarnog iznosa najamnine do iznosa koji će biti utvrđen Odlukom Županice, na temelju ugovora o najmu.

	Korisnici
	Deficitarni zdravstveni radnici utvrđeni temeljem Odluke iz članka 3. Programa i Odluke Županice o provedbi mjere za svaku pojedinu godinu

	Uvjeti
	· Sklopljen ugovor o radu na određeno ili neodređeno vrijeme sa zdravstvenom ustanovom koja djeluje na području JLS/JP(R)S.
· Sklopljen ugovor o najmu stana ili kuće.
· Korisnik i članovi njegovog obiteljskog kućanstva nemaju u vlasništvu ili suvlasništvu drugu useljivu nekretninu (stan ili kuću) na području JLS u kojoj je mjesto rada
· Prijavljeno prebivalište ili boravište na adresi unajmljene nekretnine za koju se traži sufinanciranje.

	Izvor financiranja
	Proračun Karlovačke županije

	Nositelji
	Karlovačka županija, zdravstvene ustanove iz članka 1. Programa 

	Obveze korisnika mjere
	· Obveza radnog odnosa u zdravstvenoj ustanovi
· Pisana obavijest zdravstvenoj ustanovi o svakoj promjeni statusa koja utječe na ostvarivanje prava (npr. prekid radnog odnosa, otkaz ugovora o najmu, kupnja nekretnine) u roku od 8 dana od nastanka promjene.



	Mjera 3. Davanje u najam stanova u vlasništvu JLS/JP(R)S ili ustanova

	Opis mjere
	Mjera podrazumijeva osiguravanje stambenog prostora za potrebe deficitarnog zdravstvenog kadra davanjem u najam stanova koji se nalaze u vlasništvu jedinice lokalne/područne (regionalne) samouprave ili zdravstvenih ustanova. Stanovi se dodjeljuju na privremeno korištenje za vrijeme trajanja radnog odnosa u zdravstvenoj ustanovi 

	Korisnici
	Deficitarni zdravstveni radnici utvrđeni temeljem Odluke iz članka 3. Programa i Odluke Županice o provedbi mjere za svaku pojedinu godinu 

	Uvjeti
	· Sklopljen ugovor o radu na određeno ili neodređeno vrijeme sa zdravstvenom ustanovom 
· Korisnik i članovi njegovog obiteljskog kućanstva nemaju u vlasništvu ili suvlasništvu drugu useljivu nekretninu (stan ili kuću) na području JLS u kojoj je mjesto rada
· Da korisnik nije ostvario pravo na stambeno zbrinjavanje po nekoj drugoj osnovi iz javnih izvora.

	Izvor financiranja
	Proračun Karlovačke županije

	Nositelji
	Karlovačka županija, zdravstvene ustanove iz članka 1. Programa

	Obveze korisnika mjere
	Korištenje dodijeljenog stana isključivo za potrebe vlastitog stanovanja i stanovanja članova kućanstva navedenih u ugovoru bez mogućnosti davanja nekretnine u podnajam ili obavljanja poslovne djelatnosti




	Mjera 4. Financiranje specijalizacija za koje nisu dostupni drugi izvori financiranja (EU fondovi i nacionalni programi)

	Opis mjere
	Financiranje troškova specijalizacija i užih specijalizacija zdravstvenih djelatnika za koje ne postoji mogućnost financiranja iz fondova Europske unije ili drugih nacionalnih programa. 

	Korisnici
	Deficitarni zdravstveni radnici utvrđeni temeljem Odluke iz članka 3. Programa i Odluke Županice o provedbi mjere za svaku pojedinu godinu

	Uvjeti
	Da za predmetnu specijalizaciju u trenutku raspisivanja natječaja nisu odobrena sredstva iz EU fondova ili državnog proračuna

	Izvor financiranja
	Proračun Karlovačke županije 

	Nositelji
	Karlovačka županija, zdravstvene ustanove iz članka 1. Programa

	Obveze korisnika mjere
	Korisnik financiranja specijalizacije preuzima obvezu nakon završetka specijalističkog usavršavanja i polaganja specijalističkog ispita ostati u radnom odnosu i raditi u zdravstvenoj ustanovi koja ga je uputila na specijalizaciju u trajanju minimalno jednakom vremenu trajanja specijalizacije. U slučaju prekida specijalizacije ili odlaska iz zdravstvene ustanove prije ugovorenog roka specijalizant ima obvezu povrata sredstava sukladno Pravilniku o specijalističkom usavršavanju doktora medicine.



	Mjera 5. Jednokratna naknada za kupnju stana, kuće, zemljišta ili izgradnju kuće

	Opis mjere
	Dodjela jednokratne naknade za kupnju stana, kuće, zemljišta ili izgradnju kuće

	Korisnici
	Deficitarni zdravstveni radnici utvrđeni temeljem Odluke iz članka 3. Programa i Odluke Županice o provedbi mjere za svaku pojedinu godinu

	Uvjeti
	· Sklopljen ugovor o radu na neodređeno vrijeme u zdravstvenoj ustanovi 
· Nekretnina se nalazi na području Karlovačke županije
· Kupoprodajni ugovor za nekretninu ili valjana građevinska dozvola ili odgovarajući dokument kojim se dokazuje namjera gradnje

	Izvor financiranja
	Proračun Karlovačke županije

	Nositelji
	Karlovačka županija, zdravstvene ustanove iz članka 1. Programa

	Obveze korisnika mjere
	Korisnik mjere jednokratne naknade za kupnju nekretnine za stanovanje preuzima obvezu pet (5) godina od dana sklapanja Ugovora o korištenju ove mjere raditi u zdravstvenoj ustanovi.



Ukoliko korisnik mjere ne ispuni preuzetu obvezu iz ovog Programa, odnosno ugovora sklopljenog radi korištenja pojedine mjere (prestanak radnog odnosa prije isteka ugovorenog roka, otuđenje ili davanje nekretnine u podnajam i sl.), dužan je vratiti isplaćena novčana sredstva sukladno uvjetima utvrđenim ugovorom između zdravstvene ustanove i korisnika mjere, osim u slučaju opravdanih razloga (smrt, trajni gubitak radne sposobnosti i sl.) koje ocjenjuje zdravstvena ustanova.

VI. PROVEDBA PROGRAMA 
Članak 8.
Za provedbu mjera iz Programa, Županica Karlovačke županije donijet će provedbene akte za svaku godinu provedbe Programa, kojima se, uz uvjete i način ostvarivanja pojedine mjere, utvrđuje i visina novčanih iznosa po pojedinoj mjeri iz ovog Programa. 
Ustanove iz članka 1. Programa dužne su izraditi i dostaviti Karlovačkoj županiji godišnje izvješće o provedbi mjera iz Programa do 31.3. tekuće godine za prethodnu godinu. 

Članak 9.
Sredstva za provedbu mjera iz Programa mjera osiguravaju se u proračunu Karlovačke županije.
U provedbu mjera iz Programa mjera mogu se uključiti i drugi izvori financiranja, koji nisu navedeni kod pojedine mjere.
Članak 10.
Deficitarni zdravstveni radnik može tijekom provedbenog razdoblja Programa koristiti najviše dvije mjere.
Mjeru 1. Programa moguće je koristiti samo jednom. Mjera 2. (Sufinanciranje troška stanovanja), Mjera 3. (Davanje u najam stanova u vlasništvu JLS/JP(R)S ili ustanova) i Mjera 5. (Jednokratna naknada za kupnju stana, kuće, zemljišta ili izgradnju kuće) međusobno se isključuju te ih korisnik ne može koristiti istodobno niti uzastopno unutar provedbenog razdoblja Programa, s obzirom da se odnose na rješavanje stambenog pitanja po različitim osnovama.
Ukoliko mjere koriste zdravstveni radnici koji su u bračnoj ili izvanbračnoj zajednici, nemaju pravo na korištenje istih mjera, izuzev Mjere 1 (Financijski bonus dobrodošlice) i Mjere 4 (Financiranje specijalizacija).
Članak 11.
Upravni odjel za društvene djelatnosti vodi Evidenciju o realizaciji Programa.
Evidencija iz stavka 1. ovog članka sadrži:
· naziv zdravstvene ustanove u kojoj je korisnik mjere zaposlen
· ime i prezime korisnika mjere
· naziv radnog mjesta na kojem je korisnik zaposlen
· naziv mjere 
· broj Ugovora o dodijeljenoj mjeri
· isplaćeni iznos 
· datum isplate
Osobni podaci iz Evidencije prikupljaju se, obrađuju i čuvaju u skladu s Uredbom (EU) 2016/679 Europskog parlamenta i Vijeća o zaštiti pojedinaca u vezi s obradom osobnih podataka i o slobodnom kretanju takvih podataka (Opća uredba o zaštiti podataka) te Zakonom o provedbi Opće uredbe o zaštiti podataka.

VII. ZAVRŠNE ODREDBE
Članak 12.
Izmjene i dopune ovog Programa donose se po istom postupku po kojem je donesen i sam Program.
Članak 13.
Ovaj Program stupa na snagu osmog dana od dana objave u Glasniku Karlovačke županije.

PREDSJEDNIK    ŽUPANIJSKE SKUPŠTINE 
Josip Vlašić, bacc.ing.mech.

DOSTAVITI:
1. Dom zdravlja Karlovačke županije, Dr. Vladka Mačeka 48, 47000 Karlovac
2. Ustanova za zdravstvenu njegu u kući Karlovac, Dr. Vladka Mačeka 48, 47000 Karlovac 
3. Zavod za hitnu medicinu Karlovačke županije, Dr. Vladka Mačeka 48, 47000 Karlovac 
4. Poliklinika za rehabilitaciju slušanja i govora Suvag Karlovac, Ul. Alfreda Krupe 2, 47000, Karlovac 
5. Zavod za javno zdravstvo Karlovačke županije, Dr. Vladka Mačeka 48, 47000 Karlovac
6. Karlovačka ljekarna Karlovac, Kralja Tomislava 19a, 47000 Karlovac
7. Upravni odjel za društvene djelatnosti, Odsjek za hrvatske branitelje, zdravstvo i socijalnu skrb
8. Upravni odjel za financije
9. Upravni odjel župana 
10. Glasnik Karlovačke županije					
11. Pismohrana

